钦定古今图书集成/明伦汇编/官常典/第486卷 > 梁睿
## 钦定古今图书集成/明伦汇编/官常典/第486卷 > 梁睿

按《隋书》本传，“睿字恃德，安定乌氏人也。父御，西魏太
尉。睿少沉敏，有行检，周太祖时，以功臣子养宫中者
数年。其后命诸子与睿游处，同师共业，情契甚欢。七
岁，袭爵广平郡公，累加仪同三司，邑五百户，寻为本
州大中正。魏恭帝时，加开府，改封为五龙郡公，拜渭
州刺史。周闵帝受禅，征为御伯。未几，出为中州刺史”，
镇新安以备齐。齐人来寇，睿辄挫之。帝甚嘉叹，拜大
将军，进爵蒋国公。入为司会。后从齐王宪拒齐将斛
律明月于雒阳，每战有功，迁小冢宰。武帝时，历敷州
刺史、凉安二州总管，俱有惠政。进位柱国。高祖总百
揆，代王谦为益州总管。行至汉川，而谦又遣兵攻始
州，睿不得进。高祖命睿为行军元帅，率行军总管于
义、张威、达奚长儒、梁昇、石孝义步骑二十万讨之。时
谦遣开府李三王等守通谷，睿使张威击破之，擒数
千人。进至龙门，谦将赵俨、秦会拥众十万，据崄为营，
周亘三十里。睿令将士衔枚，出自间道，四面奋击，力
战破之，蜀人大骇。睿鼓行而进，谦将敬豪守剑阁，梁
岩拒干林，并惧而来降。谦又令高阿那瓌、达奚惎等
以盛兵攻利州。闻睿将至，惎分兵据开远。睿顾谓将
士曰：“此贼据要，欲遏吾兵势，吾当出其不意，破之必
矣。”遣上开府拓跋宗趣剑阁，大将军宇文敻诣巴西，
大将军赵达，水军入嘉陵。睿遣张威、王伦、贺若震、于
义、韩相贵、阿那惠等分道攻惎，自午及申，破之，惎奔
归于谦。睿进逼成都，谦令达奚惎、乙弗虔城守，亲率
精兵五万，背城结阵。睿击之，谦不利，将入城，惎虔以
城降，拒谦不内。谦将麾下三十骑遁走，新都令王宝
执之。睿斩谦于市，剑南悉平。进位上柱国，总管如故。
赐物五千段，奴婢一千口，金二千两，银三千两，食邑
千户。睿时威振西川，夷獠归附。唯南宁酋帅爨震恃
远不宾，睿上疏曰：“窃以远抚长驾，王者令图，易俗移
风，有国恒典。南宁州，汉世牂柯之地，近代以来，分置
兴古、云南、建宁、朱提四郡，户口殷众，金宝富饶；二河
有骏马明珠。益宁出盐井犀角。晋太始七年，以益州
旷远，分置宁州。至伪梁，南宁州刺史徐文盛，被湘东，
征赴荆州。属东夏尚阻，未遑远略，土民爨瓒，遂窃据
一方。国家遥授刺史。其子震相承至今。而震臣礼多
亏，贡赋不入，每年奉献，不过数十匹马。其处去益，路
止一千，朱提北境，即与戎州接界。如闻彼人苦其苛
政，思被皇风。伏惟大丞相匡赞圣朝，宁济区宇，绝后
光前，方垂万代，辟土服远，今正其时。幸因平蜀士众，
不烦重兴师旅，押獠既讫，即请略定南宁。自卢戎已
来，军粮须给，过此即于蛮夷征税，以供兵马。其宁州、
朱提、云南、西爨，并置总管州镇，计彼熟蛮租调，足供
城防仓储，一则以肃蛮夷，二则裨益军国。今谨件南
宁州郡县及事，意，如别有大都督杜神敬，昔曾使彼，
具所谙练，今并送往书未答。”又请曰：“窃以柔远能迩，
著自前经，拓土开疆，王者所务。南宁州，汉代牂柯之
郡，其地沃壤，多是汉人，既饶宝物，又出名马。今若往
取，仍置州郡，一则远振威名，二则有益军国。其处与
交、广相接，路乃非遥。汉代开此，本为讨越之计；伐陈
之日，复是一机。以此商量，决谓须取。”高祖深纳之，然
以天下初定，恐民心不安，故未之许。后竟遣史万岁
讨平之，并因睿之策也。睿威惠兼著，民夷悦服，声望
逾重，高祖阴惮之。薛道衡从军在蜀，因入接宴，说睿
曰：“天下之望，已归于隋。”密令劝进，高祖大悦。及受禅，
顾待弥隆。睿复上《平陈之策》。上善之，下诏曰：“公英风
震动，妙算纵横，清荡江南，宛然可见。循环三复，但以
欣然。公既上才”，若总戎律，一举大定，固在不疑。但朕

于高祖，初犹不臣；孙皓之答晋文，书尚云白。或寻款
服，或即灭亡。王者体大，义存遵养。虽陈国来朝，未尽
藩节，如公大略，诚须责罪，尚欲且缓其诛，宜知此意。
“淮海未灭，必兴师旅，若命永袭，终当相屈。想以身许
国，无足致辞也。”睿乃止焉。睿时见突厥方彊，恐为边
患，复陈镇守之策十馀事，上书奏之曰：“窃以边方作
患，其来久矣。防遏之道，自古为难，所以周无上算，汉
收下策，以其倏来忽往，云屯雾散。彊则骋其犯塞，弱
又不可尽除故也。今皇祚肇兴，宇内宁一，惟有突厥
种类，尚为边梗，此臣所以废寝与食，寤寐思之。昔匈
奴未平，去病辞老，先零尚在，充国自劾。臣才非古烈，
而志追昔士。谨件安置北边城镇烽候及人马粮贮
战守事意如别，谨并图上呈，伏惟裁览。”上嘉叹久之，
答以厚意。睿时自以周代旧臣，久居重镇，内不自安，
屡请入朝，于是征还京师。及引见，上为之兴，命睿上
殿，握手极欢。睿退谓所亲曰：“功遂身退，今其时也。”遂
谢病于家，阖门自守，不交当代。上赐以版舆，每有朝
觐，必令三卫舆上殿。睿初平王谦之始自以威名太
盛，恐为时所忌，遂大受金贿以自秽，由是勋簿多不
以实，诣朝堂称屈者前后百数。上令有司案验其事，
主者多获罪。睿惶惧，上表陈谢，请归大理，上慰谕遣
之。十五年，从上至洛阳而卒，时年六十五，谥曰襄。子
洋嗣。